钦定古今图书集成/明伦汇编/宫闱典/第074卷 > 《皇太子册文》前人
## 钦定古今图书集成/明伦汇编/宫闱典/第074卷 > 《皇太子册文》前人

皇帝若曰：“祖宗圣绪，恭承丕显之谟；兄弟懿亲，宜正
元良之号。立天下之大本，示天下以至公。咨尔皇太
子，德器渊深，英姿玉粹。武奋清宫之伟绩，文参定策
之殊勋。岂特华萼交辉之情，式相好矣。其在凫鹥，守
成之治，须汝赞之。故于连枝同气之间，付以监国抚
军之任。兹上承于母意，盖允出于朕心。已于六月朔
旦，面授尔皇太子金宝。今复遣摄太尉丞相塔思不
花，持节授尔玉册。”维宠命之荐膺，尚谦恭而自牧。益
尽宁亲之孝，益勤事上之忠。以敦九族内睦之风，以
衍亿祀无疆之庆。